b"\n_START_ARTICLE_\nUngdomsr\xc3\xa5d\n_START_PARAGRAPH_\nUngdomsr\xc3\xa5d, eller Unger\xc3\xa5d, er en samling af unge mellem 13 og 30 \xc3\xa5r, der typisk arbejder for ungdomspolitik, unges rettigheder, tilbud til unge og andre ungdomsrelaterede projekter. I nogle kommuner er ungdomsr\xc3\xa5dene med til at f\xc3\xb8re den kommunale ungdomspolitik ud i livet og p\xc3\xa5virke den politiske beslutningsproces. Andre steder arbejder ungdomsr\xc3\xa5dene for at arrangere koncerter og kulturelle tilbud til de unge i kommunen. _NEWLINE_I nogle kommuner er ungdomsr\xc3\xa5dene en del af den kommunale organisering p\xc3\xa5 lige fod med \xc3\xa6ldrer\xc3\xa5d, frivilligr\xc3\xa5d, handicapr\xc3\xa5d osv. Andre steder er ungdomsr\xc3\xa5dene en del af elevr\xc3\xa5dssamarbejde og andre steder igen er de helt selvst\xc3\xa6ndige enheder. _NEWLINE_I 1985 var det FN's internationale ungdoms\xc3\xa5r og dav\xc3\xa6rende indenrigsminister Britta Schall Holberg opfordrede alle kommuner til at danne ungdomsr\xc3\xa5d. I l\xc3\xb8bet af de kommende tre \xc3\xa5r (1985-1988) blev 76 ungdomsr\xc3\xa5d dannet. I l\xc3\xb8bet af de kommende \xc3\xa5r lukkede mange af ungdomsr\xc3\xa5dene dog igen og i 1994 var der kun 8 ungdomsr\xc3\xa5d tilbage. _NEWLINE_I midten af 90'erne blev ungdomsr\xc3\xa5dstanken dog aktuel igen med fokuseringen p\xc3\xa5 ungdomspolitik, og antallet af ungdomsr\xc3\xa5d steg igen. Der er i dag registreret omkring 65 kommunale ungdomsr\xc3\xa5d samt en r\xc3\xa6kke lokalt tilknyttede ungdomsr\xc3\xa5d p\xc3\xa5 landsplan. _NEWLINE_Netv\xc3\xa6rket af Ungdomsr\xc3\xa5d er en tv\xc3\xa6rpolitisk interesseorganisation, der arbejder for ungdomsr\xc3\xa5denes vilk\xc3\xa5r."